सूचना और प्रसारण मंत्रालय
आईएफएफआई 52 के समापन समारोह में छठे ब्रिक्स फिल्म महोत्सव पुरस्कारों की घोषणा
दक्षिण अफ्रीकी फिल्म 'बरकत' और रूसी फिल्म 'द सन एबव मी नेवर सेट्स' ने सर्वश्रेष्ठ फिल्म का पुरस्कार साझा किया
ब्राजीलियाई फिल्म निर्माता लूसिया मुरत को उनकी शानदार डॉक्यू्मेंट्री 'एना' के लिए सर्वश्रेष्ठ निर्देशक का पुरस्कार मिला
भारतीय अभिनेता धनुष ने 'असुरन' में एक किसान का स्वाभाविक और देहाती चित्रण प्रस्तुत कर सर्वश्रेष्ठ अभिनेता  का पुरस्कार जीता
ब्राजीलियाई अभिनेत्री लारा बोल्डोरिनी को 'ऑन व्हील्स' में उनकी भूमिका के लिए सर्वश्रेष्ठ अभिनेता  के पुरस्कार से सम्मानित किया गया
चीन के निर्देशक यान हान को ‘ए लिटिल रेड फ्लावर’के लिए जूरी स्पेशल मेंशन अवॉर्ड मिला
छठे ब्रिक्स फिल्म महोत्सव में निर्देशक एमी जेफ्ता की दक्षिण अफ्रीकी फिल्म ‘बरकत’ और निर्देशक लिबोव बोरिसोवा द्वारा निर्देशित रूसी फिल्म ‘द सन अबव मी नेवर सेट्स’ ने सर्वश्रेष्ठ फिल्म का पुरस्कार साझा किया। 20-28 नवंबर 2021 के दौरान पहली बार ब्रिक्स फिल्म महोत्सव गोवा में 52वें भारतीय अंतरराष्ट्रीय फिल्म महोत्सव के साथ आयोजित किया गया।
मानवीय भावनाओं, संवेदनाओं के शानदार सिनेमाई चित्रण और पर्दे पर बेहतरीन कहानी कहने के लिए इन फिल्मों को पुरस्कार प्रदान किए गए।
फिल्मों की उत्कृष्टता और प्रतिभा पर टिप्पणी करते हुए ब्रिक्स जूरी के अध्यक्ष राहुल रवैल ने कहा, 'इस साल जूरी में बहुत ही योग्य लोग थे और इस प्रक्रिया के दौरान हमने महसूस किया कि वैसे तो हमारी संस्कृतियां अलग हैं लेकिन जब हम फिल्में देखते हैं तो हम सभी एक जैसे होते हैं। इस दुनिया को भी ऐसा ही होना चाहिए।'
सर्वश्रेष्ठ फिल्म, बरकत, दक्षिण अफ्रीका की ओर से 2022 के 94वें अकादमी पुरस्कारों के लिए आधिकारिक रूप से भेजी गई है। यह एक बुजुर्ग महिला  पर आधारित नाटकीय कॉमेडी है, जो ईद के त्योहार पर अपने बिखरे परिवार को साथ लाने का लक्ष्य तय करती है। बुजुर्ग महिला के नए रोमांस की खबर कहानी में ट्विस्ट पैदा करती है। इस फिल्म ने विभिन्न अंतरराष्ट्रीय फिल्म समारोहों में कई पुरस्कार जीते हैं।
सर्वश्रेष्ठ फिल्म का पुरस्कार जीतने वाली दूसरी फिल्म 'द सन अबव मी नेवर सेट्स' एक ऐसे युवक की कहानी है, जो एक बूढ़े व्यक्ति में जीवन जीने के उत्साह को फिर से जगाने की कोशिश करता है ताकि वह अपनी गायब हुई बेटी को देख सके। यह एक कॉमेडी ड्रामा होने के साथ रूस की लिबोव बोरिसोवा द्वारा निर्देशित फिक्शन  की एक प्रेरक फिल्म है।
सर्वश्रेष्ठ निर्देशक का पुरस्कार ब्राजीलियाई फिल्म निर्माता लूसिया मुरत ने अपनी डॉक्यूमेंट्री फिल्म ‘एना’ के लिए जीता। रियो डी जनेरियो में जन्मीं, मुरत ब्राजील के नए सिनेमाई परिदृश्य से निकलने वाली एक दमदार आवाज हैं। उनकी फिल्म एना उन बहादुर और मजबूत महिलाओं के बारे में बताती है जो विषम परिस्थितियों का सामना करती हैं और अपनी पहचान हासिल करने के लिए समाज के तय नियमों से परे जाती हैं।
भारतीय अभिनेता धनुष ने 'असुरन' में अपनी भूमिका के लिए सर्वश्रेष्ठ अभिनेता  का पुरस्कार जीता। यह एक किसान पिता-पुत्र  पर आधारित फिल्म है, जो समाज की पुरातन प्रणालियों के खिलाफ लड़ते हैं। भावनात्मक रूप से दिल को छू लेने वाली फिल्म असुरन में धनुष द्वारा निभाई गई किसान की भूमिका के स्वाभाविक और देहाती चित्रण की काफी सराहना हुई है और फिल्म को कई पुरस्कार भी मिल चुके हैं।
ब्राजील की अभिनेत्री लारा बोल्डोरिनी को उनकी फिल्म ऑन व्हील्स के लिए सर्वश्रेष्ठ अभिनेता  पुरस्कार से सम्मानित किया गया, यह बुजुर्ग की तलाश में सड़क पर फिल्माई गई एक रोमांचक कहानी है।
इसके अलावा, चीन के निर्देशक यान हान को उनकी फिल्म ए लिटिल रेड फ्लावर के लिए जूरी स्पेशल मेंशन अवॉर्ड दिया गया। यह फिल्म एक साधारण व्यक्ति की यथार्थ के करीब रोमांटिक कहानी कहती है, जो मौत के सामने प्यार और दया को चुनता है।
राहुल रवैल ने कहा, 'जब हम पुरस्कार विजेताओं के बारे में फैसला करने बैठे तो सभी जूरी सदस्य व्यावहारिक रूप से एक मत थे। यही सिनेमा की ताकत है। मैं चाहता हूं कि हमारे प्रधानमंत्री श्री नरेन्द्र मोदी का ब्रिक्स को दुनिया की एक ताकत बनाने का सपना जल्द पूरा हो।'
केंद्रीय सूचना एवं प्रसारण मंत्री श्री अनुराग सिंह ठाकुर, सांसद सुमलता और श्री राहुल रवैल ने सभी विजेताओं को पुरस्कार प्रदान किए।
इस साल, आईएफएफआई दुनिया की पांच प्रमुख उभरती अर्थव्यवस्थाओं और फिल्म बनाने वाले अग्रणी देशों को एक साथ लाया। इस प्रतिस्पर्धी महोत्सवकी जूरी में 5 सदस्य, हर ब्रिक्स देश से एक,शामिल थे। जूरी ने 52वें आईएफएफआई, गोवा के साथ आयोजित छठे ब्रिक्स फिल्म महोत्सव में दिखाई गई 20 फिल्मों को देखने के बाद पांच श्रेणियों के तहत पुरस्कार के लिए फिल्मों को चुना।